MREŽA MLADIH HRVATSKE, uz podršku saborskih zastupnika, **PREDALA ZAHTJEV ZA OCJENU USTAVNOSTI IZMJENA ZAKONA O SAVJETIMA MLADIH**

ZAGREB, 06. siječnja 2024.

UMJESTO GLASA MLADIH, GLAS MLADEŽI POLITIČKIH STRANAKA **–**
**izmjene i dopune Zakona pred Ustavnim sudom**

Mreža mladih Hrvatske, uz suradnju sa stručnjacima, inicirala je izradu Zahtjeva za ocjenu ustavnosti izmjena Zakona o savjetima mladih. Više od 40 saborskih zastupnika\_ca podržalo je spomenuti Zahtjev svojim potpisima, ističući problematičnost novih odredbi, naročito imenovanje Nacionalnog savjeta mladih RH, smatrajući da one krše ustavna prava lokalne samouprave i participacije mladih u političkim procesima.

U sklopu argumentacije koju je izradila Mreža mladih Hrvatske, naglašava se da novi Zakon uvodi Nacionalni savjet mladih RH kao koordinativno tijelo s ovlastima koje premašuju lokalnu autonomiju te da neusklađenost novih odredbi s pravom na lokalnu samoupravu nije dovoljno obrazložena.

*"Smatramo da je stvaranje Nacionalnog savjeta mladih RH, s ovlastima koordinacije i upravljanja međunarodnom suradnjom, suprotno načelima autonomije lokalnih jedinica. Ovaj zakon de facto krši načelo supsidijarnosti i potencijalno se miješa u političke procese lokalne samouprave"*, istaknula je Sara Sušanj, potpredsjednica Mreže mladih Hrvatske u svom obraćanju medijima.

Uz podršku saborskih zastupnika i zastupnica iz različitih političkih opcija, Mreža mladih Hrvatske očekuje da će Ustavni sud prepoznati našu argumentaciju te naložiti izmjene spornih dijelova Zakona. Također, ističu važnost da se Središnji državni ured za demografiju i mlade, prilikom izmjena, posveti i drugim spornim, iako ne protuustavnim, elementima novog zakona.

*"Očekujemo da Ustavni sud pažljivo prouči naše argumente te donese odluku u skladu s načelima pravne sigurnosti i demokracije. Dok čekamo odluku Ustavnog suda mi ćemo vrijedno na terenu prikupljati mišljenja savjeta mladih, predstavnika JLRS te mladih općenito kako bi predložili Središnjem državnom uredu dodatna poboljšanja kad će već morati mijenjati Zakon",* zaključila je Sušanj.

Ovim Zahtjevom za ocjenu ustavnosti, Mreža mladih Hrvatske, kao organizacija koja okuplja najveći broj organizacija mladih i za mlade u RH, te kao organizacija koja je međunarodno priznata kao

nacionalno vijeće mladih, želi potaknuti raspravu o potrebi nacionalnog savjeta mladih te očuvati ustavnu ravnotežu između središnje vlasti i lokalne autonomije. Odlučili smo kako nećemo pasivno promatrati kako participacija mladih postaje ekskluzivni klub za članove političkih pomladaka te očekujemo odluku koja produbljuje i ojačava demokraciju. U konačnici, tražimo da Ustavni sud pažljivo razmotri ustavnopravnost novih odredbi Zakona o savjetima mladih i donese odluku u skladu s načelima pravne sigurnosti i demokracije.

**Kontakti za medije:**

**Josip Miličević, Glavni tajnik**

Mreža mladih Hrvatske

josip@mmh.hr

+385 91 615 1680

Kristijan Orešković

Mreža mladih Hrvatske

koreskovic@mm.hr

+385 91 622 9084